Is Amir Khan te dapper of te dom? | Netwerk24
Deur Michael Green 20 April 2019 09:46
Die Britse bokser Amir Khan sê hy is "té dapper gebore".
Sy kritici sal dalk wonder of Khan, wat Saterdagaand in Madison Square Garden in New York teen Terence Crawford boks, nie te dóm gebore is nie.
Die 32-jarige Brit het in 2016 'n verpletterende nederlaag teen Canelo Alvarez gely.
Hy is toe aanbeveel om eerder die bokshandskoene weg te pak. Maar hy het aangehou boks en nou het hy weer 'n kans om 'n wêreldtitel te wen.
Amir Khan (regs) hoop om Saterdag 'n skok-oorwinning oor Terence Crawford (links) in New York te behaal. Foto: Getty Images
Khan, 'n voormalige super liggewigkampioen van die Wêreldboksvereniging (WBV) en Internasionale Boksfederasie (IBF), hoop om Crawford se weltergewigtitel van die Wêreldboksorganisasie (WBO) te verower.
Maar Crawford is nie sommer net nog 'n vegter nie. Hy is onoorwonne ná 34 gevegte en spog met 25 uitklophoue.
Die Amerikaner word boonop deur die meeste kritici as een van die beste boksers in die wêreld beskou.
Maar, sê Khan, sy broek bewe nie.
"Geen vrees. Ek is 'n gebore vegter. Ek was nog altyd vreesloos. Miskien is ek té dapper gebore," het hy aan The Daily Mail gesê.
Khan het al 33 gevegte in die beroepskryt gewen en vier verloor. Hy het 20 van sy gevegte via die kortpad gewen.
Die vier manne teen wie hy verloor het is Alvarez, Danny Garcia, Lamont Peterson en Breidis Prescott.